টি২০ ক্রিকেট থেকে অবসর নিলেন মিচেল স্টার্ক

স্পোর্টস ডেস্ক: টি২০ বিশ্বকাপ (T20 World Cup) সামনের বছর, বড়জোর আর ছ’ মাস বাকি। এমন সময় আচমকা এই ফর্ম্যাট থেকে অবসর নিয়ে ফেললেন অস্ট্রেলিয়ার তারকা পেসার মিচেল স্টার্ক (Mitchell Starc)। বয়স এখন তাঁর ৩৫, দ্রুতগতির বোলার হিসেবে যথেষ্টই, তবু অনেকেই এই সিদ্ধান্তে আশ্চর্য হয়েছেন। এ বছরের শেষের দিকে রয়েছে অ্যাশেজ সিরিজ (Ashes Series), ২০২৭ সালে ওডিআই বিশ্বকাপ। সেসব মাথায় রেখেই ক্ষুদ্রতম ফর্ম্যাটকে বিদায় জানালেন বাঁ-হাতি পেসার।

শেষ টি২০ বিশ্বকাপের (যাতে চ্যাম্পিয়ন হয়েছিল ভারত) পরে আর আন্তর্জাতিক টি২০-তে খেলেননি স্টার্ক। তবু এই ফর্ম্যাটে অস্ট্রেলিয়ার দ্বিতীয় সর্বোচ্চ উইকেট শিকারি তিনি, তাঁর সামনে আছেন লেগস্পিনার অ্যাডাম জ্যাম্পা। ২০১২ সালে পাকিস্তানের বিরুদ্ধে টি২০তে অভিষেকের পর ৬৫টি ম্যাচ খেলেছিলেন স্টার্ক। ৭.৭৪ ইকোনমি রেটে নিয়েছেন ৭৯টি উইকেট। ২০২১ সালে অস্ট্রেলিয়ার টি২০ বিশ্বকাপ জয়ে বড় অবদান ছিল তাঁর।

আরও পড়ুন: হকি এশিয়া কাপে ফের জয় ভারতের, জাপানকে হারালেন হরমনপ্রীতরা!

বিদায়কালে প্রাক্তন নাইট পেসার বলেন, “টেস্ট ক্রিকেটকে আমি বরাবর অগ্রাধিকার দিয়েছি। অস্ট্রেলিয়ার হয়ে টি২০ ক্রিকেটের প্রতিটা মুহূর্তও উপভোগ করেছি, বিশেষ করে ২০২১ সালের বিশ্বকাপ। শুধু যে জিতেছিলাম তার জন্য নয়, ওই দলটা দারুণ ছিল এবং খুবই মজা করেছিলাম।”

স্টার্ক আরও বলেন, “ভারতের মাটিতে টেস্ট সফর, অ্যাশেজ সিরিজ এবং ২০২৭ ওডিআই বিশ্বকাপে আছে। আমার মনে হয় এটাই নিজেকে তরতাজা, ফিট এবং নিজেকে সেরা কন্ডিশনে রাখার সেরা উপায়। তাছাড়া এখন অবসর নেওয়ায় টি২০ বিশ্বকাপের জন্য নতুন বোলিং গ্রুপের তৈরি হওয়ার সময় থাকবে।”